KOMISIJOS REGLAMENTAS (EB) Nr. 1137/2004
2004 m. birželio 21 d.
iš dalies keičiantis Reglamentą (EB) Nr. 43/2003, nustatantį išsamias Tarybos reglamentų (EB) Nr. 1452/2001, (EB) Nr. 1453/2001 ir (EB) Nr. 1454/2001 taikymo taisykles dėl pagalbos vietinei augalininkystės produktų gamybai atokiausiuose Europos Sąjungos regionuose
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. birželio 28 d. Tarybos reglamentą (EB) Nr. 1453/2001, įvedantį specialiąsias priemones tam tikriems Azorų salų ir Madeiros žemės ūkio produktams ir panaikinantį Reglamentą (EEB) Nr. 1600/92 (Poseima) (1), ypač į jo 5 straipsnio 3 dalį,
kadangi:
(1)
Komisijos reglamento (EB) Nr. 43/2003 (2) IV priede nustatyti didžiausi Reglamento (EB) Nr. 1453/2001 5 straipsnio 1 dalyje minimų produktų, kurių pardavimui vietos rinkoje teikiama pagalba, kiekiai ir pagalbos sumos.
(2)
Šios priemonės įgyvendinimas 2003 m. parodė, kad skirtingų produktų didžiausių kiekių panaudojimas labai skiriasi. Buvo nustatyta, kad kai kurių produktų didžiausi kiekiai nuolat nepanaudojami, o dėl kitų produktų pateikiama didžiausius kiekius viršijančių prašymų, todėl yra naudojamas pagalbos mažinimo koeficientas. Siekiant kuo racionaliau panaudoti išteklius būtų pagrįsta, atsižvelgiant į nustatytas tendencijas, perskirstyti produktų kiekius ir patikslinti kai kuriems produktams teikiamos pagalbos sumas, atsižvelgiant į įgytą patirtį ir gautus rezultatus.
(3)
Todėl reikėtų atitinkamai pakeisti Reglamentą (EB) Nr. 43/2003.
(4)
Šiame reglamente numatytos priemonės atitinka visų atitinkamų produktų vadybos komitetų nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 43/2003 IV priedas pakeičiamas šio reglamento priede esančiu tekstu.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Taikymas:
a)
naujojo IV priedo III stulpelyje nustatyti kiekiai taikomi nuo 2004 m. sausio 1 d.;
b)
naujojo IV priedo IV ir V stulpeliuose nustatytos pagalbos sumos taikomos po jo įsigaliojimo sudarytoms sutartims.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. birželio 21 d.